**Liikenne- ja viestintäministeriö**

Lainsäädäntöneuvos Maaret Suomi

kirjaamo@lvm.fi

Lausuntopyyntö LVM/1353/03/2011

**Yleisradio Oy:n lausunto tietoyhteiskuntakaaren voimaantuloon liittyviin asetusluonnoksiin**

Yleisradio Oy esittää vastauksena Liikenne- ja viestintäministeriön 22.10.2014 lähettämään lausuntopyyntöön tietoyhteiskuntakaaren voimaantuloon liittyvistä asetusluonnoksista seuraavaa:

# Valtioneuvoston asetus taajuuksien käytöstä ja taajuussuunnitelmasta

Yle ehdottaa lastenohjelmien tekstitysvelvollisuuteen siirtymäsäännöstä vuoden 2015 ajaksi tekstityspalvelun eli ns. ohjelmatekstityksen osalta. Ehdotamme, että tekstityspalvelun osuus lastenohjelmissa olisi vuonna 2015 yhden vuoden ajan 50 % ennen kuin kaikkien tekstitysvelvollisuuden piirissä olevien ohjelmien tekstityspalvelu muuttuu vuoden 2016 alussa täysin kattavaksi eli tekstityspalvelun osuus nousee 100%:iin.

Siirtymäsäännös voitaisiin toteuttaa esimerkiksi lisäämällä asetusluonnokseen 12 §:ään uusi toinen momentti:
*”1 momentissa olevaa taulukkoa sovelletaan vuoden 2015 osalta muihin tekstityspalveluvelvoitteen piirissä oleviin ohjelmiin kuin lastenohjelmiin. Lastenohjelmien tekstityspalvelun osuus vuonna 2015 julkisen palvelun ohjelmistoissa on 50 % kalenterivuoden ohjelmatunneista.”*

Asetusluonnoksessa oleva ja jo nykyisen voimassa olevan sääntelyn mukainen vaatimus 90% vuodelle 2015 tulisi siis sovellettavaksi vain muihin kuin lastenohjelmiin eli samassa laajuudessa kuin voimassa olevan sääntelyn mukaan.

Siirtymäsäännös on tarpeen, jotta nyt ensimmäistä kertaa tekstitysvelvollisuuden piiriin tulevien lastenohjelmien tekstityspalvelun tekniseen toteuttamiseen saadaan riittävä aika, ottaen huomioon myös se, että tietoyhteiskuntakaaren sisältö varmistui eduskuntakäsittelyssä vasta lokakuussa 2013. Lastenohjelmien määrä Ylen tv-kanavilla on varsin suuri, vuosittain selvästi yli 1 000 tuntia. Lisäksi muista tv-ohjelmista poiketen lastenohjelmat koostuvat pääosin lyhyistä muutaman minuutin pituisista osaohjelmista (mm. lyhyistä piirroselokuvista), mikä monimutkaistaa lastenohjelmien tekstitysprosessia verrattuna kaikkiin muihin tv-ohjelmiin.

Lisäksi esitämme harkittavaksi, onko asetusluonnoksen 12 §:n taulukossa olevat vuosien 2013 ja 2014 prosenttiluvut selkeämpi jättää kokonaan pois, kun ne kohdistuvat asetuksen voimaantuloa edeltävään aikaan.

# Valtioneuvoston asetus televisio- ja radiotoiminnasta

*”4 § Analogiset radioverkot*

*…*

*Yleisradio Oy:n julkisen palvelun tehtävän hoitamista varten on varattu neljä valtakunnallista ja yksi osavaltakunnallinen radioverkko.”*

Yleisradion käytössä on nykyään **neljä valtakunnallista** ja **kolme osavaltakunnallista** ULA-verkkoa.

Valtakunnalliset verkot:

1. Yle Radio 1
2. Yle X
3. Yle Radio Suomi
4. Yle Puhe

Osavaltakunnalliset verkot:

1. Yle X3M
2. Yle Vega
3. Yle Saame

Lisäksi Yleisradion käytössä on **yksi erillistaajuus Helsingissä**: Yle Mondo.

# Liikenne- ja viestintäministeriön asetus tarkoituksenmukaisen internetyhteyden vähimmäisnopeudesta yleispalvelussa

LVM ilmoitti tiedotteellaan 1.10.2014 valmistelevansa yleispalvelulaajakaistaliittymän nopeusvaatimuksen korottamista. Yleisradio kannattaa nopeusvaatimuksen korottamista.

Yle Areenassa tarjottavat suorat tv-kanavat ja VOD-sisällöt tarjotaan tällä hetkellä kuvatarkkuudella 1280x720 pikseliä ja bittinopeudella 2,8 Mb/s. Yle parantaa tulevaisuudessa nettijakelussa tarjottavien tv-sisältöjen kuvalaatua, jolloin myös bittinopeus lisääntyy. Esimerkiksi yleispalvelulaajakaistaliittymien 6 Mb/s nopeusvaatimus tarjoaisi käyttäjille mahdollisuuden käyttää tulevia paremman kuvalaadun tv-palveluja tai vaihtoehtoisesti saman liittymän kautta kahta nykytasoista rinnakkaista videokuvaa (tv-kanavaa) eri katselulaitteissa.

**Yleisradio Oy**

Janne Holopainen
Mediasääntelyn päällikkö